**A Nyugdíjas Klub 2015. évi beszámolója**

Ebben az évben klubunk létszáma meghaladta az 50 főt. Sajnos elvesztettük egy tagunkat, Demeter Jánosnét. Utolsó útjára sok tagunk elkísérte. Vezetőnk a klub tagjainak nevében a sírnál búcsúzott el tőle.

Az újévet pótszilveszterrel kezdtük a Tölgyes csárdában, melynek kiadását a klub pénzéből finanszíroztuk.

Hagyományainknak megfelelően klubestünkre, amikor csak tudtunk vendégelőadókat hívtunk. Januárban Varga Endrét hívtuk meg, aki kalandos életéről, annak főbb helyszíneiről tartott előadást. Februárban az éves programunk összeállításával foglalkoztunk. Március 7-én megemlékeztünk a Nőnapról. Minden részt vevő nőtagunk 1-1 szál virággal lett köszöntve és erre az estére a Kis Kókaitól rendeltünk pizzát. Bene Szilvia és párja, Norbi tartottak előadást a Fokvárosban és környékén szerzett élményeikről, melyeket gyönyörű képek vetítésével mutattak be. Március 13-án részt vettünk az 1848-49-es forradalom 167. évfordulójának ünnepségén, majd az Emlékparkban koszorúztunk. Március 28-án volt az I. n. éves névnapi vacsora, melyre gerslis székelykáposztát főztünk.

Április 11-én megemlékeztünk a Költészet napjáról. Tagjaink, Marossiné Varga Katalin vezetésével előadással készültek. Április 24-én Síkos Anita gyógyszerésznő tartott ismeretterjesztő előadást. Részt vettünk a TeSzedd szemétszedési akciójában. Május 23-án, a rossz idő ellenére is 12 tagunk látogatott el a budapesti Állatkertbe. Júniusi klubdélutánunkon vajas-lekváros kenyér mellett, beszélgetéssel töltöttük az időt. A II. n. éves névnapi vacsorára babgulyást főztünk.

Július 2-án, saját szervezésben, négy napot töltöttünk a gyönyörű Erdélyben, melynek fénypontja az Ezer székelylány találkozó volt. Felejthetetlen élményekkel lettünk gazdagabbak, s végig nagyon jó volt a hangulatunk. Az augusztusi klubesten elmeséltük, levetítettük az itthon maradt tagjainknak a nagyszerűen sikerült kirándulást. Augusztus 21-én Cserkeszőlőn voltunk. Az idő nem kedvezett, de mi így is jól éreztük magunkat. Szeptemberben Tokajiné Békési Kitti tartott előadást munkájáról. Hogyan segítenek a családokon, gyermekeken és időseken. Szeptember 19-én részt vettünk a Falunapon. Reggelire libatepertőt és lecsót sütöttünk, az ebédre sertéspörköltöt főztünk. Természetesen burgonyával.

Október 3-án a III. n. évi névnapi vacsoránkon sült csirkecomb, burgonya és savanyúság volt a menü. Október 22-én, az ’56-os forradalom emlékére rendezett műsoron részt vettük, majd elhelyeztük koszorúnkat az Emlékparkban. Októberi estünkön vezetőnk, Lesti Bertalan és felesége lengyelországi körutazásukról vetítettek képeket. November 14-én több tagunk volt a IV. Márton-napi lámpás futáson. Vittünk sütiket, tombola tárgyakat. Ki futott, ki kocogott, ballagott, sétált, cammogott, képességei szerint, vagy libával a hóna alatt, gágogva, de mindenki teljesítette a távot! November 21-én Sipos Menyhértné az adventi ráhangolódásról, a karácsonyi készülődésről beszélt. Ezen az esten színész hajlamú tagjaink csapata bemutatta első színdarabját, mely szintén a karácsonyi készülődésről szólt. Decemberben egyik tagunk unokája, Kun Édua tartott élménybeszámolót egy amerikai diáktáborban végzett munkájáról, kirándulásairól, melyeket képekkel is illusztrált.

A leírtakból megállapítható, hogy klubunk aktívan működik. Sok ismeretre teszünk szert az esteken. Kellemesen telik az együtt töltött idő. Jól érezzük magunkat ezeken az esteken, az egyéb, közös együttléteken. De a klub nem tudna működni az Önkormányzat anyagi és egyéb támogatása nélkül!

Ezért kérjük az Önkormányzat további támogatását és a beszámoló elfogadását.

Szentmártonkáta, 2016. május 17.

Lesti Bertalan

klub vezető